[Gregorius Episcopus servus servorum Dei venerabilibus fratribus Archiepiscopis, Episcopis, et aliis Ecclesiarum Prælatis, ad quos istæ pervenerint, salutem et apostolicam benedictionem. Gravem dilectorum filiorum Abbatis et Conventus Cluniacen. recepimus questionem; quod vos adeò graves existitis in procurationibus ab eorum Domibus et Prioratibus exigendis, ut propter hoc non solum earumdem domorum Rectores et Prioratuum bona compellantur exponere, verùm etiam duæ partes substantiarum aliquarum Domorum et Prioratuum in talibus expendantur, et cum in ipsos prætextu privilegiorum à sede sibi Apostolica indultorum nequeatis Ecclesiasticam exercere censuram, illuc dumtaxat ob procurationem solam acceditis in jure diffinito evectionum numero non contenti: quare petierunt super hoc sibi salubriter provideri. Cum igitur in Generali Concilio provida sit deliberatione statutum ut procurationes, quæ ratione visitationis debentur Archiepiscopis, Episcopis, Archidiaconis et quibuslibet aliis, absque manifesta et rationabili causa nullatenus erigantur, et tunc evectionum et personarum mediocritas observetur in Lateranensi Concilio diffinita, universitati vestræ auctoritate præsentium districtius inhibemus, ne Domos et Prioratus eosdem in præmissis aliquatenus aggravetis contra statuta Concilii memorati. Datum Anagniæ IV. Idus Februarii, Pontificatus nostri anno VI.]